《题三泖归耕卷赠管时勉归吴松》
明代·杨士奇

客从云间来，自言家远村。用世阙材具，委身服田园。

开春起东作，良苗日愈蕃。下无螟螣苦，上有霖雨恩。

年和易坚好，为力诚不烦。当秋负穫归，如坻积我门。

公家且轻税，岂复忧饱温。贤妇持机杼，稚子牧鸡豚。

傍舍数老翁，欢会无晨昏。其人虽朴野，皆有忠厚言。

相与墟曲间，焉知市朝喧。违此未几时，九扈鸣已繁。

去去情益敦，浮荣终不论。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。